ག་
ཉིད་ལྷ་ཡི་ཐུགས་ཀ་ནས༔ ཞེས་སོགས་ཀྱིས་དམ་ཚིག་པ་བསྐྱེད་པ་ཡེ་ཤེས་པ་བསྟིམ་པ་མཆོད་གཏོར་འབུལ་ཞིང་ཕྱི་མཚམས་བསྲུང་བའི་ཕྲིན་ལས་བཅོལ་བ་སོགས་ཐུགས་སྒྲུབ་ལྟར་བྱ་ཞིང་། རྗེས་སུ་སུ་པྲ་ཏིཥྛས་

བཞུགས་གསོལ་བྱ། ནང་མཚམས་བགེགས་བསྐྲད་ནི། མདུན་དུ་བགེགས་གཏོར་བཤམས། ཡི་གེ་གསུམ་གྱིས་བསང་སྦྱང་། འབྲུ་གསུམ་གྱིས་བྱིན་གྱིས་བརླབས། ཧྲཱིཿ རང་ཉིད་རིག་པ་ཡེ་ཤེས་
བསྐྱེད་པའི་ལྷ༔ ཞེས་སོགས་བགེགས་བསྐྲད་གནས་ཁང་དང་ས་གཞི་བར་སྣང་ཐམས་ཅད་རང་འདྲའི་ཁྲོ་ཚོགས་དཔག་ཏུ་མེད་པ་འཕྲོས་པའི་ནང་ནས་བགེགས་རྣམས་ཕྱི་ཡི་རྒྱ་མཚོའི་མཐར་བསྐྲད་པར་བསམ་ལ་
གཏོར་མ་ཕྱིར་གཏོང་། དྲག་སྔགས་བཟླ་ཞིང་གུ་གུལ་གྱིས་མཚམས་ཁང་བདུག ཡུངས་ཐུན་གྱིས་བྲབ་ཅིང་བགེགས་དང་བྲལ་བའི་ཆོ་ག་བུང་བསྐྱེད་བྱའོ། །གསང་མཚམས་ལྟ་བའི་ངང་ལ་བཞག་སྟེ།
བར་དུ་གཅོད་བྱའི་ཡུལ་བར་ཆད་ཀྱི་བགེགས་གསང་བ་བར་ཆོད་དང་རང་གི་ངོ་བོ་སྟེ་གསུམ་ཀ་མི་དམིགས་པ་སྤྲོས་བྲལ་ཀ་དག་གི་ངང་དུ་ལྷན་གྱིས་བཞག་གོ། དེ་ནས་མཚམས་བཅད་བསྲུང་བའི་འཁོར་ལོ་
བསྒོམ་པ། རང་བཞིན་ཡེ་ཤེས་ཀྱི་སྒོ་དབྱེ་བ། མདུན་མཁར་ཚོགས་ཞིང་ཡིད་ཀྱིས་སྤྱན་དྲངས་ལ་བཤགས་པ་བྱ། བདག་གནས་སྒྲུབ་གནས་རྣམས་ལ་བྱིན་དབབ་པ། ཕྱི་ནང་གི་མཆོད་པ་བྱིན་རློབས་ནས་
བསྟོད་པའི་བར་ལས་བྱང་ལྟར་དང་བཟླས་པའི་སྐབས་རྩ་སྔགས་ཅི་རིགས་སོང་བའི་མཇུག་ཏུ་ལས་སྔགས་བཏགས་པ་བརྒྱ་ཙམ་བཟླས་མཐར་སྤྱི་སྒོས་ཀྱི་བསྲུང་མར་བསྐང་བ། ཚོགས་བྱིན་རླབས་ནས་

༄༅། །ཚོགས་ཐ་མའི་མཇུག་ཏུ་རྩ་གསུམ་བསྐང་བའང་བྱ། ཚོགས་ལ་རོལ་བ་དང་ལྷག་མའི་བར་བྱ། བསྙེན་སྒྲུབ་མ་གྲོལ་བར་ནུབ་རེ་བཞིན་ཚོགས་གཏོང་ན་ལྷག་མ་བཙོན་འཛིན་བྱ།
མི་གཏོང་ན་དེ་མ་ཐག་ལྷག་མ་ཡང་ཕྱིར་བཏང་བ་དང་ཆད་མདོ་སྨོན་ལམ་བཏབ་པ་ཡན་དཀྱུས་ལྟར་དང་བཀྲ་ཤིས་ཀྱང་བྱ་སྟེ། ཉིན་དང་པོའི་དགོང་ཐུན་ནོ།། སྲོད་ཐུན་ལ་བབས་པའི་ཚེ་བདེ་བའི་སྟན་ལ་འདུག་
ལ་སྐྱབས་སེམས་ལན་གསུམ་སོང་བའི་མཇུག་བདག་ཉིད་དབང་གི་ལྷར་དམ་ཡེ་དབྱེར་མེད་ཀྱི་སྒོ་ནས་གསལ་འདེབས་པ་ནི། བདག་ཉིད་ཐ་མལ་སྙིང་ཁ་ནས༔ ཞེས་པ་ནས། སྲིད་གསུམ་ཟིལ་གྱིས་
གནོན་པར་གྱུར༔ ཅེས་པའི་བར་གྱིས་གསལ་བཏབ། དེ་ལྟ་བུའི་ལྷ་སྐུའི་གསལ་སྣང་ལ་ཤེས་པ་གཏད་ཅིང་གདོད་ནས་གྲུབ་པའི་རིག་པ་ཡེ་ཤེས་ཀྱི་ཁྲོ་བོ་ཁྲག་འཐུང་དབང་གི་རྒྱལ་པོ་ཆེ་བཙན་འགྲན་ཟླ་དང་
བྲལ་བ་དེ་ཉིད་ངའོ། །མཉམ་པའི་ང་རྒྱལ་དང་དེ་ཉིད་བདེ་གསལ་སྟོང་པ་ཉིད་དུ་འཆར་བ་རྣམས་ཀྱང་ཟུང་གཅིག་ཏུ་བྱས་ནས་གསལ་སྣང་ལ་དར་གཅིག་བཞག དེའི་ངང་ལས་བདག་གི་ཐུགས་ཀར་ཉི་དཀྱིལ་
གྱི་སྟེང་ཧྲཱིཿཡིག་དམར་པོ་ཉི་མ་འབུམ་གྱིས་འཁྱུད་པ་ལྟ་བུའི་གཟི་འོད་འབར་བའི་མཐར། མདུན་ནས་བརྩམས་ཏེ་སྔགས་ཕྲེང་ཁ་དོག་དམར་པོ་འོད་ཟེར་རབ་ཏུ་འཕྲོས་གཡས་སྐོར་དུ་འཁོད་པ་གསལ་བཏབ་ལ་

ཧྲཱིཿསྔགས་ཕྲེང་དང་བཅས་པ་ལས་འོད་ཟེར་དཔག་ཏུ་མེད་པ་འཕྲོས། ཕྱོགས་དུས་ཀྱི་རྒྱལ་བ་སྲས་བཅས་མཆོད། སྐུ་གསུང་ཐུགས་ཀྱི་བྱིན་རླབས་དང་དངོས་གྲུབ་ཀུན་འོད་ཟེར་དཀར་དམར་མཐིང་གསུམ་
གྱི་རྣམ་པར་བསྡུས་པ་རང་གི་གནས་གསུམ་དུ་ཐིམ། ཡང་འོད་ཟེར་འཕྲོས་དྲེགས་པ་སྡེ་བརྒྱད་མ་རུངས་པ་ཐམས་ཅད་ཚར་བཅད་དེ་བདག་གི་དབང་དུ་འདུས་པར་བསམ། འོད་ཟེར་དེས་སེམས་ཀྱི་སྡིག་སྒྲིབ་
གློ་བུར་ལས་ཉོན་གྱི་འཁྲུལ་རྟོག་ཐམས་ཅད་སྦྱངས་ཏེ་དཔལ་ཆེན་པོའི་སྐུར་གྱུར། དེའི་ངང་ལས་སྣོད་ཀྱི་འཇིག་རྟེན་ཐམས་ཅད་དབང་དྲག་འབར་བའི་གཞལ་ཡས་ཁང་དང་། བཅུད་ཀྱི་སེམས་ཅན་རྣམས་པདྨ་
ཧེ་རུ་ཀའི་སྐུར་གྱུར་པ་ལ་སྣང་བ་ལྷ། སྒྲ་ཐམས་ཅད་སྔགས་སྒྲ་འབྲུག་ལྡིར་བ་ལྟ་བུ། དྲན་རྟོག་ཐམས་ཅད་རང་རིག་རང་གསལ་སྤྲོས་བྲལ་ཀ་དག་གི་ངང་ནས་བཟླས་པ་ལ་འཇུག་པར་བྱ། བཟླས་པའི་
མཐར་ཡིག་བརྒྱ་དང་དབྱངས་གསལ་ཡང་ཁ་ཤས་བརྗོད་ལ་ངག་འགྲོལ་བསྙེན་པའི་སྐབས་སྤྱན་འདྲེན་བསྟོད་སོགས་མ་བྱས་ཀྱང་ཆོག་མོད། འོན་ཀྱང་འགྲུབ་ན་ཤིན་ཏུ་ལེགས་པས། ཧྲཱིཿ པདྨ་ཧེ་རུ་ཀ་ནི་
དབྱིངས་ནས་བཞེངས༔ སོགས་ཀྱིས་མདུན་མཁར་སྤྱན་དྲངས། བཞུགས་གསོལ། ཕྱག་འཚལ། གཏོར་མའང་ལྷ་དང་མཆོད་ཟས་ཟུང་འབྲེལ་དུ་བལྟས་ལ་མཆོད་པ་ནས་བསྟོད་པའི་བར་བྱ། བསྟོད་

༄༅། །པའི་མཐར་གཏེར་སྲུང་རྣམས་ལ་བསྐང་བ་ཡང་བྱས་རྗེས། ཡིག་བརྒྱ་དང་ནོངས་བཤགས་སོགས་ཀྱི་མཐར་ཡེ་ཤེས་པ་མདུན་རྟེན་ལ་བསྟིམ་ལ་བརྟན་བཞུགས་བྱ། བདག་ཉིད་ཉེར་
བསྡུ་སྣོད་བཅུད་ཐམས་ཅད་འོད་དམར་པོ་ལྟེམས་ཀྱིས་ཞུ་བ་བདག་ལྷར་གསལ་བ་ལ་དེ་ཧྲཱིཿལ་དེ་ནམ་མཁར་འཇའ་ཡལ་བ་ལྟར་གྱུར་པའི་ངང་ལ་བཞག སླར་ལྷར་ལངས་བསྔོ་སྨོན་དང་བཀྲ་ཤིས་བྱ། ཉལ་
བའི་ཚེ་ཐུགས་སྲོག་ཧྲཱིཿལ་ཤེས་པ་གཏད་དེ་ཉལ། ཉིན་དང་པོའི་སྲོད་ཐུན་ནོ། །ནངས་པར་ལྡང་བའི་ཚེ་ལྷར་ལངས་ལ། དཀྱིལ་འཁོར་གསུམ་གསལ་བཏབ་སྟེ། ཚིག་བདུན་གསོལ་འདེབས་དང་སྐྱབས་
སེམས་བྱ། བགེགས་གཏོར་མི་དགོས། མཚམས་བཅད་བཤགས་པ་བྱིན་དབབ་མཆོད་ཟས་བརླབ་པ་རྣམས་བྱ་ཞིང་། དེ་མ་ཐག བདག་ཉིད་ཐ་མལ་སྙིང་ཁ་ན༔ སོགས་ཀྱིས་གསལ་བཏབ། ལྷ་
སྐུའི་གསལ་སྣང་ལ་སེམས་འཛིན་སོགས་གོང་ལྟར་ནས་བཟླས་པ་ལ་འཇུག བཟླས་པའི་གོང་དུ་ཕྲེང་བ་བྱིན་རླབས་ཀྱང་བྱ། བཟླས་པའི་མཐར་དབྱངས་གསལ་དང་ཡིག་བརྒྱ་བྱ། སྤྱན་འདྲེན་ནས་བསྟོད་
པའི་བར་དང་བསྐང་བ་མི་དགོས། བསྟོད་པའི་མཐར་བདག་ཉིད་ཉེར་བསྡུ་དང་བསྔོ་སྨོན་བཀྲ་ཤིས་སོགས་བྱ། ཉིན་གཉིས་པའི་ཐོར་ཐུན་ནོ། །བར་དེར་དགེ་སྦྱོར་ཆག་མེད་ཡོད་ན་བྱ། དེ་ནས་ཞོགས་ཐུན་

ནི༑ སྐྱབས་སེམས་གཉིས་སོང་བའི་མཇུག་ཏུ། བདག་ཉིད་ཐ་མལ་སྙིང་ཁ་སོགས་ཀྱིས་སྔར་ལྟར་གསལ་འདེབས་པ་ནས་བཟླས་པ་ལ་འཇུག་གོ། མཆོད་བསྟོད་བྱ། བསྟོད་པའི་མཐར་བདག་ཉིད་དམ་
ཚིག་པ་ཉེར་བསྡུ་སྔར་ལྟར་ལྡང་བ་བསྔོ་སྨོན་ཤིས་བརྗོད་སོགས་བྱ། ཞོགས་ཐུན་ནོ།། དགོང་ཐུན་དང་སྲོད་ཐུན་གཉིས་ལའང་ཞོགས་ཐུན་ལྟར་སྔོན་འགྲོ་སྐྱབས་སེམས་གཉིས་ཀྱི་རྗེས་ལྷ་བསྐྱེད་བཟླས་པའི་
མཐར་བསྟོད་པ་དང་ཉེར་བསྡུ་བྱ་བ་ཡིན། སྲོད་ཐུན་ལ་སྤྱི་བྱེ་བྲག་གི་སྲུང་མར་གཏོར་བསྔོ་སོགས་ནས་ཉེར་བསྡུའི་མཐར་ཐུགས་སྲོག་ཧྲཱིཿལ་ཤེས་པ་གཏད་ནས་ཉལ་བ་སོགས་ཉིན་དང་པོའི་སྲོད་ཐུན་བཞིན་ནོ། །
གང་ལྟར་ཀྱང་ཐུན་བཞི་པོ་དེ་རྣམས་གཅོད་ཚུལ་སྔར་བཤད་པ་ལྟར་ཡིན་ཏེ། ཐོར་ཐུན་ཚིག་བདུན་གསོལ་འདེབས་དང་བརྒྱུད་པའི་གསོལ་འདེབས་རྒྱས་པ་དང་སྐྱབས་སེམས་མཚམས་གཅོད་སྨན་གཏོར་རཀྟ་
བྱིན་རླབས་རྒྱས་པ་ནས་བསྐྱེད་བཟླས་ཉེར་བསྡུ་བསྔོ་སྨོན་བར་དང་། ཞོགས་ཐུན་དགོང་ཐུན་གཉིས་ལ་སྔོན་འགྲོ་སྐྱབས་སེམས་ཙམ་ནས་ཉེར་བསྡུ་བསྔོ་སྨོན་བར་དང་། སྲོད་ཐུན་སྔོན་འགྲོ་སྐྱབས་སེམས་
ཙམ་ནས་བསྟོད་པའི་མཐར་བསྐང་བ་དང་རྗེས་ཆོག་སོགས་རྒྱས་པ་ནས་ཉེར་བསྡུར་འཇུག་པ་སོགས་ཏེ། ཐུན་དེ་རྣམས་ཀྱི་ཐོག་མཐའ་ནི་དེ་གཉིས་སོ། །དེ་ཡང་འདིར་སྐབས་དོན་འགའ་ཞིག་བྱེ་བྲག་ཏུ་བཤད་

༄༅། །ན༑ ལྷ་བསྐྱེད་སྐབས་བདག་ཉིད་ཐ་མལ་སྙིང་ཁ་ནས༔ ཞེས་པའི་དུས་རང་ཉིད་ཐ་མལ་དུ་གནས་པའི་སྙིང་ཁར་ཡི་གེ་ཧྲཱིཿདམར་གསལ་འཚེར་དྭངས་མ་གསལ་བ་ལས་འོད་ཟེར་
དམར་པོ་དཔག་མེད་བུན་ལོང་གིས་འཕྲོས་པས་རང་ལུས་རྣམ་སྨིན་ཤ་ཁྲག་རྡོས་བཅས་ཀྱི་ལུས་འདིས་མཚོན་མ་དག་པའི་ཕུང་ཁམས་སྐྱེ་མཆེད་ཐམས་ཅད་མི་དམིགས་པ་སྟོང་པ་ཉིད་དུ་སྦྱངས་པའི་དྭངས་མ་འོད་་
ཕུང་དམར་པོར་གྱུར། དེ་སྐད་ཅིག་ཙམ་གྱིས་ཡི་གེ་ཧྲཱིཿདམར་པོ་འོད་ཉི་མ་འབུམ་གྱིས་འཁྱུད་པའི་གཟི་འོད་དང་ལྡན་པ་དེ་ཉིད་ཡོངས་སུ་གྱུར་པ་ལས། བདག་ཉིད་དབང་གི་རྒྱལ་པོ་ནི༔ ཞེས་སོགས་ཀྱི་ཚིག་
གཤར་ཙམ་མ་ཡིན་པར་གསལ་བཏབ་ལ། རྣམ་པ་གསལ་བ། ང་རྒྱལ་བརྟན་པ། དེ་འཛིན་མེད་ཀྱི་རྒྱས་འདེབས་པ་ཟིལ་གནོན་གྱི་སྔགས་བཏགས་པའང་འབུམ་ཕྲག་ཙམ་ཡང་མཐར་ཡང་ལྔ་ཁྲི་ཙམ་བཟླ།
དེ་ལྟར་བཟླས་པས་མ་བཟོད་དེ་སྡེ་བརྒྱད་འཁྲུག་པར་འགྱུར་ཏེ། རྩ་བར། དབང་ཆེན་ཟིལ་གནོན་སྔགས་བཟླས་པས༔ སོགས་གོང་དུ་བཤད་པ་ལྟར་བྱ་ཞིང་། བསྙེན་པ་ནི་རྩ་བའི་སྔགས་ཉིད་ལ་རབ་འབྲུ་
འབུམ༑ འབྲིང་བདུན་འབུམ། ཐ་མ་སུམ་འབུམ་སོགས་སོང་བའི་མཇུག་ཏུ་རྩ་སྔགས་ལ་སྡེ་བརྒྱད་སྲོག་སྔགས་དང་ཁ་ཆིངས། ལྷ་འདྲེ་ཐམས་ཅད་འཁྲུག་འགྱུར་ཏེ༔ དང་པོ་ཆོ་འཕྲུལ་སྣ་ཚོགས་སྟོན༔

བར་དུ་དབང་བསྡུད་བཀའ་ལ་ཉོན༔ ཐ་མ་ཅི་དགོས་ལས་རྣམས་བྱེད༔ བུ་ག་བསལ་ལ་ལས་ལ་གཏོང་༔ ཞེས་པས། དེ་ཡང་རྩ་སྔགས་ལ་ལས་སྔགས་བཏགས་པ། འབུམ་ཁྲི་ཙམ་སོང་བའི་དུས་ཆོ་
འཕྲུལ་མི་བཟད་པ་སྣ་ཚོགས་བྱུང་ཡང་། འཇིགས་ཤིང་ཡ་ང་བ་དང་། བག་ཞུམ་པ་སོགས་སྤངས་ཏེ་རིག་པ་ལ་ངར་བཏགས། ལྟ་བའི་སྤང་བསྟོད། གནས་ལུགས་ཀྱི་ངང་དུ་བཞག་གོ། ཅི་སྟེ་ད་དུང་
ཞིར་མ་སོང་བའམ་སོང་ཡང་ལྔ་ཁྲི་དྲུག་ཙམ་སོང་བའི་མཇུག་ཏུ་ཁ་ཆིངས་ཟིལ་གནོན་གྱི་དམིགས་པ་ནི། བདག་གི་ཐུགས་ཀའི་ཧྲཱིཿལས་ཧྲཱིཿདམར་ནག་གྲངས་མེད་པར་འཕྲོས་པས་དེ་ཀུན་སྡེ་བརྒྱ་ཀུན་གྱི་བུ་ག་
དགུར་ཞུགས་ཏེ་བཀག་པས། རང་དབང་མེད་པར་མྱོས་ཤིང་སྟོབས་དང་ནུས་མཐུ་གཟི་བརྗིད་ཀུན་འཕྲོགས་གདུག་སེམས་ཐམས་ཅད་བཅིངས་ཤིང་བརྟན་པ་ཐམས་ཅད་དང་བྲལ་བར་བསམ་ལ་རྩ་སྔགས་ལ་སྡེ་
བརྒྱད་སྲོག་སྙིང་ཟིལ་གནོན་སྔགས་སྦྲེལ་བ་ལྔ་འབུམ་སུམ་འབུམ་རྟགས་དང་སྦྱར་ནས་དྲག་ཏུ་བཟླ། དེ་ལྟར་བཟླས་པས་ཕྱག་འཚལ་བ་དང་། བསྐོར་བ་བྱེད་པ་དང་ཅི་བགྱི་ཟེར་བ་སོགས་ནི། དབང་དུ་
འདུས་ཤིང་བདག་གི་བཀའ་ལ་ཉན་པའི་རྟགས་སོ། །ཅི་བཅོལ་གྱི་ལས་བྱེད་པའི་རྟགས་སུ་ཉི་ཟླ་ཤར་བ་དང་། མཚོན་ཆ་ཁོང་དུ་མིད་པ་རྨི་བ་སོགས་ལས་བྱེད་པའི་རྟགས། དེ་ལྟར་མཚན་མ་ཀུན་གཏན་ལ་

༄༅། །ཕེབས་ཤིང་གདོན་ཤིན་ཏུ་རིད་ཅིང་ཉམ་ཐག་པ་འབའ་ཞིག་རྨིས་ན་བདག་གི་ཐུགས་ཀ་ནས་འོད་ཟེར་འཕྲོས་ཧྲཱིཿལ་ཕོག་པས་བུ་ག་དགུའི་ཧྲཱིཿརྣམས་ཚུར་བསྡུས་པ་བདག་གི་ཐུགས་ཀའི་་་
ཧྲཱིར་ཐིམ་ཞིང་སྡེ་བརྒྱད་ལ་བཀའ་བསྒོ་ཞིང་གཏོར་མ་བྱིན་ཕྲིན་ལས་བཅོལ་བ་སོགས་བྱ། སླར་ཡང་ཚུར་རྒོལ་ཞིང་མི་ཉན་ན་སྔར་ལྟར་དམིགས་པས་གཅུན་ལ་གནད་ལ་དབབ་པར་བྱ་སྟེ་རང་གི་ཉམས་དང་སྦྱར་
བ་གཅེས་སོ། །གཞན་ཡང་ལས་ཚོགས་ཀྱི་བྱེ་བྲག་དགྲ་ལ་རྦད་པ། དམ་འགོང་འདུལ་བ། སྲིའུ་གསོ་བ། ཚེ་བསྲིང་བ་དང་། ཚེ་འགུགས་པ། ཕྱག་རྒྱ་འགུགས་པ། ཟས་ནོར་སྤེལ་བ་དང་། ཆོ་
འཕྲུལ་ཆེ་བ་ཞིར་མ་འདོད་པ་ལ་སྡེ་བརྒྱད་བསད་པའི་སྔགས་གདགས་པ་སོགས་ནི་སྒྲུབ་གཞུང་དང་གཞན་དོན་གྱི་གནས་ཞལ་ཤེས་པའང་འགའ་ཞིག་ཙམ་ན་དམ་པ་རྣམས་ལ་བརྟེན་པར་བྱ་ཞིང་རང་རང་གི་གཞུང་་
དོན་དང་མི་འགལ་བའི་ཉམས་མྱོང་གིས་ཀྱང་བཅད་པས་ཤེས་སོ། །གསུམ་པ་རྗེས་ཀྱི་བྱ་བ་ནི་གང་ལྟར་ཀྱང་དེ་ལྟ་བུའི་སྒྲུབ་པ་རབ་རྟགས། འབྲིང་མཚན་མ། མ་མཐའ་གྲངས་བསྙེན་སོགས་རྫོགས་པའི་
སང་ཉིན་གྲོལ་རྒྱུའི་སྔ་ཐུན་ལ་ཚོགས་མཆོད་པ་གསར་པ་བཤམ། རྙིང་པ་རྣམས་ཀྱང་ཞལ་གསོ། སྔོན་འགྲོ་རྒྱས་པ་ནས་སྐྱབས་སེམས་སྒོ་དབྱེ་སོགས་ནས་ལྷ་བསྐྱེད་བཟླས་པ་བསྟོད་པའི་བར་དང་། སྤྱི་སྒོས་

ཀྱི་སྲུང་མར་བསྐང་བ་སོགས་རྒྱས་པ། ཚོགས་བྱིན་རླབས་ནས་རྩ་གསུམ་ཡན་བྱ། ཚོགས་ལ་རོལ་བ་དང་། ལྷག་མ་དང་བསྟུན་ཕྱག་བདར་བྱས་པའང་ཕྱིར་བཏང་། ཆད་ཐོས་གཏོར་མ་ཕུལ། བཤལ་
ཆུས་བརྟན་མ་བསྐྱང་། ཕྱིར་ལོག་རོལ་པའི་རྟ་བྲོས་བྲོ་བརྡུང་བྱ། དེ་ནས་སྒྲུབ་གཏོར་ལྷར་གསལ་བ་ལ་སྨན་རཀ་སྦྲན་ལ། བསྟན་པ་འདི་ལ་ངོ་མཚར་རྨད་བྱུང་བའི༔ ཞེས་པ་ན། སྐུ་གསུམ་དབྱེར་མེད་
པདྨ་ཧེ་རུ་ཀར༔ བསྒྱུར་ནས་མཆོག་དང་ཐུན་མོང་དངོས་གྲུབ་སྩལ་དུ་གསོལ༔ ཞེས་པའི་མཇུག་ཏུ། ཧྲཱིཿ མ་ཧཱ་ཀྲོ་ཏ་པདྨ་ཏ་ཀྲིཏ་ཧ་ཡ་གྷྲི་ཝ་སིདྡྷི་ཕ་ལ་ཧཱུྃ་ཧཱུྃ་ན་ན་ཁ་དྷེ་ཞེས་པ་ནས། ས་མ་ཡ་སྡུས་
སྡུས་ཞེས་པས་དངོས་གྲུབ་བླངས། དམིགས་པ་གཏོར་མ་ལྷར་གསལ་བའི་གནས་གསུམ་ནས་འོད་ཟེར་བྱུང་བ་རང་གི་གནས་གསུམ་དུ་ཐིམ་པར་བསམ། ཀཱ་ཡ་སིདྡྷི་ཨོཾ། ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ།
ཞེས་པས་གནས་གསུམ་དུ་གཏུགས་ནས་དངོས་གྲུབ་བླངས་པས་ཐོབ་པར་བསམ་རྗེས་མཆོད་པ་ཁ་གསོས། དབང་ཆེན་ཡོངས་རྫོགས་འཁོར་བཅས་ལ༔ ཞེས་པ་ཙམ་གྱིས་མཆོད་ཅིང་བསྟོད་ནས་ཡིག་བརྒྱ་
ཡང་གང་མང་དུ་བརྗོད༔ མ་འབྱོར་བ་དང་སོགས་ཀྱིས་ཉེས་བྱས་བཤགས། ཡེ་ཤེས་པ་བྲིས་སྐུ་ལ་བསྟིམ། དམ་ཚིག་པ་བདུད་རྩིར་ཞུ་བ། དངོས་གྲུབ་ཀྱི་རྫས་སུ་སྤྱོད། བདག་ཉིད་ཉེར་བསྡུ་བསྲུང་

༄༅། །འཁོར་སྣོད་བཅུད་ནས་མཐར་ཐུག་སྲོག་ཧྲཱིཿའི་བར་བསྡུ་ཞིང་། སླར་ཡང་ལྷར་ལངས། དགེ་བ་བསྔོ་བ་དང་བཀྲ་ཤིས་ཀྱི་མེ་ཏོག་བཟང་པོ་ཆར་དུ་བསྙིལ་ནས་ཤིས་པ་བརྗོད་པ་སོགས་
བྱ༑ སྒོ་དྲུང་གི་ཐོར་མཆོད་གཏོར་འབུལ་ཞིང་ཡེ་ཤེས་པ་གཤེགས་སུ་གསོལ་བ་དང་། དམ་ཚིག་པ་བདག་ལ་བསྡུ་བ་སོགས་བྱ་ཞིང་། རིམ་པས་བག་བསགས་པ་སོགས་སྤྱིའི་འགྲོས་ལྟར་བྱའོ། །གཏུམ་
ཆེན་ཉི་མ་འབུམ་གྱི་གཟི། །ཁྲག་འཐུང་པདྨ་ཧེ་རུ་ཀའི། །བསྙེན་སྒྲུབ་ཡི་གེ་ཟབ་མོའི་དོན། །སྤེལ་ལོ་སྐལ་ལྡན་དབང་འཐོབ་ཤོག །ཞེས་པ་འདི་ཡང་དམ་པ་དུ་མའི་ཞལ་དཀྱིལ་ལྷན་ཅིག་ཏུ་བལྟ་ཞིང་ཟབ་
མོའི་དབང་གི་དཀྱིལ་འཁོར་མང་པོར་ལྷན་ཅིག་ཏུ་འཛོམས་པ་རྡོ་རྗེའི་མཆེད་དམ་པའི་གསུང་ངོར་རྒྱལ་ཁམས་པ་རྡོ་རྗེ་སྙིང་པོའི་དཔལ་སྨོན་འགྲུབ་ཆོས་ལྡིང་གི་དབེན་ཁང་གི་མཚམས་མལ་ཐོག་ཐུན་མཚམས་་་་
གཅིག་གི་ཁོངས་སུ་སུག་བྲིས་སུ་བསྟར་བ་དགེ་ལེགས་འཕེལ། སརྦ་མངྒ་ལཾ། དགེའོ། །དགེའོ། །དགེའོ།། །།